Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 658/12/3309	Trenčín, 21.1.2015
EEČ : 2-28-10-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné trestné činy

Rozhodol: 	prokurátorka Okresnej prokuratúry Trenčín
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Trenčín zo dňa 22.11.2012, spisová značka 1 Pv 658/12/3309, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 17.06.2012 v čase okolo 00.30 hod. pre podnikom zv. BELFAST, nachádzajúcom sa na Mierovom námestí v Novej Dubnici, fyzicky napadol XXXXX, nar. XXXXX, trvale bytom XXXXX, XXXXX, a to tak, že ho jedenkrát udrel zovretou päsťou do oblasti tváre na pravé oko, následne v útoku chcel pokračovať pri obrane poškodeného, menovaní spadli na zem, kde obvinený  v útoku pokračoval a poškodeného udieral a kopal do celého tela, následkom čoho poškodený  utrpel z medicínskeho hľadiska ľahké zranenie, zlomeninu prednej a vonkajšej čeľustnej dutiny vpravo s vpáčením a zakrvácaním, zlomeninu spodiny a vonkajšej steny očnice vpravo, zlomeninu lícneho oblúka vpravo, odreniny v oblasti ľavej lopatky a zmliaždenie očnice vpravo s krvným výronom s dobou hospitalizácie na Oddelení úrazovej chirurgie FN v Trenčíne od 17.06.2012 do 22.06.2012, teda 6 dní a počas uvedeného obdobia bol poškodený obmedzený prakticky vo všetkých oblastiach, ako v oblasti kontaktu so spoločenským prostredím, v oblasti komunikácie, v oblasti mobility a oblasti nevyhnutných životných hygienických a stravovacích úkonov, následne poškodený podpísal reverz a na vlastnú žiadosť ukončil hospitalizáciu, kde do 02.08.2012 t.j. 41 dní bol práceneschopný v domácom liečení

Uznesením prokurátora Okresnej prokuratúry Trenčín zo dňa 22.11.2012, spisová značka 1 Pv 658/12/3309, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
Prokurátorka Okresnej prokuratúry v Trenčíne uznesením sp. zn. 1 Pv 658/12 zo dňa 22.11.2012, právoplatným dňa 11.12.2012, podľa § 216 odsek 1 Trestného poriadku podmienečne zastavila trestné stíhanie proti obvinenému XXXXX pre prečin ublíženie na zdraví podľa § 156 ods. 1 Trestného zákona  a iné na tom skutkovom základe, že dňa 17.06.2012 v čase okolo 00.30 hod. pre podnikom zv. BELFAST, nachádzajúcom sa na Mierovom námestí v Novej Dubnici, fyzicky napadol XXXXX, nar. XXXXX, trvale bytom XXXXX, XXXXX, a to tak, že ho jedenkrát udrel zovretou päsťou do oblasti tváre na pravé oko, následne v útoku chcel pokračovať pri obrane poškodeného, menovaní spadli na zem, kde obvinený  v útoku pokračoval a poškodeného udieral a kopal do celého tela, následkom čoho poškodený  utrpel z medicínskeho hľadiska ľahké zranenie, zlomeninu prednej a vonkajšej čeľustnej dutiny vpravo s vpáčením a zakrvácaním, zlomeninu spodiny a vonkajšej steny očnice vpravo, zlomeninu lícneho oblúka vpravo, odreniny v oblasti ľavej lopatky a zmliaždenie očnice vpravo s krvným výronom s dobou hospitalizácie na Oddelení úrazovej chirurgie FN v Trenčíne od 17.06.2012 do 22.06.2012, teda 6 dní a počas uvedeného obdobia bol poškodený obmedzený prakticky vo všetkých oblastiach, ako v oblasti kontaktu so spoločenským prostredím, v oblasti komunikácie, v oblasti mobility a oblasti nevyhnutných životných hygienických a stravovacích úkonov, následne poškodený podpísal reverz a na vlastnú žiadosť ukončil hospitalizáciu, kde do 02.08.2012 t.j. 41 dní bol práceneschopný v domácom liečení. 

Zároveň podľa § 216 odsek 2 Trestného poriadku bola v uznesení obvinenému uložená skúšobná doba podmienečného zastavenia trestného stíhania v trvaní 24 (dvadsaťštyri) mesiacov odo dňa právoplatnosti uznesenia, teda od dňa 11.12.2012, a taktiež podľa § 216 ods. 3 Trestného poriadku mu bola uložená povinnosť uhradiť poškodenému spôsobenú škodu vo výške 2.400,- Eur.  

Z dôvodu šetrenia podmienok pre rozhodnutie podľa § 217 odsek 1 Trestného poriadku o osvedčení sa v skúšobnej dobe podmienečného zastavenia trestného stíhania boli na obvineného XXXXX zabezpečené správy z Okresného riaditeľstva PZ Trenčín, odboru kriminálnej polície, Okresného úradu Trenčín, odboru všeobecnej vnútornej správy,  Mestského úradu v Novej Dubnici, Obvodného oddelenia PZ Dubnica nad Váhom, Mestskej polície Nová Dubnica a odpis registra trestov GP SR Bratislava. Taktiež bol požiadaný poškodený XXXXX o vyjadrenie, či mu bola uhradená škoda vo výške 2.400,- Eur. 

Zo správy Mestskej polície Nová Dubnica vyplýva, že obvinený sa v skúšobnej dobe podmienečného zastavenia trestného stíhania dopustil jedného priestupku proti verejnému poriadku podľa § 48 zákona č. 372/1990 Zb. o priestupkoch v znení neskorších predpisov s poukazom na VZN Mesta Nová Dubnica č. 6/2009 o ochrane pred zneužívaním alkoholických nápojov na území mesta Nová Dubnica, keď dňa 01.07.2013 obvinený konzumoval alkohol na verejnom priestranstve. 

Z ďalších vyššie uvedených správ vyplýva, že obvinený v priebehu skúšobnej doby podmienečného zastavenia trestného stíhania viedol riadny život, nebolo proti nemu vedené trestné stíhanie, nedopustil sa žiadneho trestného činu, v mieste bydliska nie je hodnotený negatívne.  

Z odpovede poškodeného XXXXX vyplýva, že obvinený XXXXX uhradil poškodenému prostredníctvom poštových poukazov v 12 splátkach po 200,- Eur mesačne sumu v celkovej výške 2.400,- Eur.

V zmysle ustanovenia § 217 ods. 1 Trestného poriadku rozhodne prokurátor o tom, že sa obvinený osvedčil v prípade, ak obvinený viedol v skúšobnej dobe riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam. To, či obvinený viedol riadny život, sa zisťuje práve správami o povesti obvineného, z ktorých vyplýva, či obvinený nebol v priebehu skúšobnej doby trestne stíhaný, či sa nedopustil priestupku alebo na neho neboli podané sťažnosti v mieste bydliska. Zo správy Mestskej polície Nová Dubnica síce vyplýva, že obvinený sa dopustil priestupku proti verejnému poriadku, no s ohľadom na charakter spáchaného priestupku, jeho závažnosť a následky je možné i napriek tomu hodnotiť život obvineného v skúšobnej dobe podmienečného zastavenia trestného stíhania ako riadny. 
Vzhľadom na vyššie uvedené skutočnosti obvinený XXXXX splnil zákonné podmienky pre rozhodnutie o osvedčení sa v skúšobnej dobe podmienečného zastavenia trestného stíhania, a preto bolo potrebné rozhodnúť tak, že obvinený sa v zmysle ustanovenia § 217 odsek 1 Trestného poriadku počas skúšobnej doby osvedčil a v trestnom stíhaní sa nebude pokračovať. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viera Muríňová
prokurátorka